พฤติกรรม การหางานผ่านออนไลน์
การหางานที่เปลี่ยนไปในปัจจุบัน ทำให้คนที่เพิ่งเรียนจบมาหรือคนที่กำลังมองหางาน หันมาใช้บริการเว็บไซต์หางานซึ้งสะดวก รวดเร็ว
29 ม.ค. 2562

เรื่อง ทีมข่าวการเงินโพสต์ทูเดย์
การหางานที่เปลี่ยนไปในปัจจุบัน ทำให้คนที่เพิ่งเรียนจบมาหรือคนที่กำลังมองหางาน หันมาใช้บริการเว็บไซต์หางานซึ้งสะดวก รวดเร็ว และตรงกับความต้องการของผู้สมัครงานและบริษัทรับสมัครงาน ปัจจุบันมีหลากหลายเว็บไซต์ให้เลือกและเพื่อให้งานตรงกับคนและคนตรงกับงาน จึงทำให้เกิดบริษัทตัวกลางในการสมัครงาน อย่างเช่น จ๊อบไทย (JobThai) ที่ได้รับการยอมรับและมีคนเข้าชมเว็บไซต์เป็นจำนวนมาก
โดย แสงเดือน ตั้งธรรมสถิตย์ ผู้ร่วมก่อตั้งและหัวหน้าผู้บริหารด้านปฏิบัติการจ๊อบไทย (JobThai) เปิดเผยว่า พฤติกรรมและความต้องการของคนหางานในยุคปัจจุบันมีการเปลี่ยนแปลงไปจากอดีต ส่งผลให้องค์กรต่างๆ ต้องมีการปรับตัว ซึ่งการเปลี่ยนแปลงนี้ทำให้จ๊อบไทยในฐานะผู้นำด้านบริการหางาน สมัครงานออนไลน์อันดับ 1 ของประเทศไทย ที่มีผู้ฝากประวัติกว่า 1.6 ล้านคน และมีจำนวนงานจากบริษัทชั้นนำกว่า 9.5 หมื่นอัตรา ซึ่งเป็นสื่อกลางระหว่างองค์กรและผู้หางาน จึงได้มีการศึกษาและพัฒนาบริการสู่ “จ๊อบไทย แพลตฟอร์ม” (JobThai Platform) ที่จะช่วยสร้างประสบการณ์ในการหางาน สมัครงาน ค้นหาบุคลากรที่สะดวกและตอบโจทย์การใช้งานที่หลากหลาย นอกจากนี้ จ๊อบไทย แพลตฟอร์ม ใหม่ จะครอบคลุมคอนเทนต์คุณภาพแบบเจาะลึก เพื่อช่วยเติมเต็มและตอบโจทย์ชีวิตคนทำงานให้มีความสุขมากยิ่งขึ้น
ขณะเดียวกันได้ทำการสำรวจคนทำงานทั่วประเทศจำนวนกว่า 3,000 คน ผ่านหัวข้อ “มุมมองเเละพฤติกรรมต่อบริการหางาน สมัครงาน ออนไลน์” เพื่อให้เข้าใจถึงพฤติกรรมและความต้องการของผู้ใช้งานในปัจจุบันมากที่สุด พบว่ามีข้อมูลที่น่าสนใจหลายหัวข้อ เช่น
คนทำงานทั่วประเทศจำนวน 98.55% ใช้แพลตฟอร์มออนไลน์ในการหางาน สมัครงาน โดยช่องทางที่เลือกใช้มากที่สุด ได้แก่ เว็บไซต์หางานคิดเป็น 97.39% ตามมาด้วยเว็บไซต์ขององค์กรที่ต้องการสมัคร 44.20% และการใช้เสิร์ชเอนจิ้น (Search Engine) คิดเป็น 28.72%
สำหรับอุปกรณ์ที่ใช้ในการหางาน สมัครงาน ออนไลน์มากที่สุด พบว่าสมาร์ทโฟนมีสัดส่วนมากที่สุดคิดเป็น 51.96% ตามมาด้วยโน้ตบุ๊กคิดเป็น 24.04% และเดสก์ท็อปคิดเป็น 22.52% โดยผลสำรวจความสอดคล้องกับสัดส่วนผู้ใช้บริการหางาน สมัครงานบนจ๊อบไทย ซึ่งผู้ใช้สมาร์ทโฟนมีสัดส่วนสูงถึง 64.27% เมื่อเทียบกับเดสก์ท็อปที่มีเพียง 35.73%
มีผู้ใช้บริการหางาน สมัครงาน ออนไลน์ จำนวน 53.29% ต้องการสร้างประวัติหรือสมัครงานโดยไม่ต้องลงทะเบียนเข้าสู่ระบบ (Log-in) หรือสมัครเป็นสมาชิก (Register) สอดคล้องกับวิธีการสมัครงานแบบอัพโหลดไฟล์ประวัติ ส่งอีเมล และกรอกประวัติแบบย่อของจ๊อบไทย
ขณะเดียวกันผลสำรวจได้เจาะลึกให้เห็นถึง 5 ปัจจัยแรก ของคนทํางานส่วนใหญ่ใช้พิจารณาในการเปลี่ยนงาน อันดับแรก คือ 1เงินเดือน 22.97% อันดับที่ 2สวัสดิการและสิทธิประโยชน์ต่างๆ 19.46% อันดับที่ 3หน้าที่ที่รับผิดชอบ 15.34% อันดับที่ 4การเดินทางสะดวก 12.63% และสุดท้ายโอกาสก้าวหน้าในหน้าที่การงาน 11.77%
เห็นได้ว่าปัจจัยหนึ่งที่น่าสนใจจะเป็นในเรื่องของการเดินทางที่คนทำงานให้ความสำคัญเป็นอย่างมาก โดยพบว่า 31.91% ของคนทํางานประจําเลือกใช้ระบบขนส่งสาธารณะในการเดินทางไปทํางาน มีค่าใช้จ่ายเฉลี่ย 9.56% ของเงินเดือนที่ได้รับ และยังพบว่าคนทำงานต้องเดินทางจากบ้านไปที่ทำงานโดยต่อรถมากที่สุดถึง 5 ต่อ คิดเป็น 17.32% โดยระบบขนส่งสาธารณะที่เลือกใช้มากที่สุด เป็นรถโดยสารประจําทาง 29.43% ตามมาด้วย รถจักรยานยนต์รับจ้าง 21.69% รถตู้และรถไฟฟ้า BTS เท่ากันที่ 12.40% และรถไฟฟ้าใต้ดิน MRT 8.80% ตามลำดับ
อย่างไรก็ตาม การทำแบบสำรวจข้างต้นถือเป็นหัวใจสำคัญในการคิดค้นและพัฒนาบริการที่จ๊อบไทยยึดถือมาโดยตลอด ทำให้จ๊อบไทยสามารถสร้างสรรค์ผลิตภัณฑ์และบริการที่ตอบโจทย์การใช้งานสำหรับทุกคนและทุกกลุ่มอีกด้วย